  Наталья Тетерина 4 муртлэсь семьялы 2019-тӥ арез ӝӧк сьӧрын пумитан Удмуртиын 5 сюрс 574 манет тыр усёз. Кылем арен ӵошатыса, со 1,4 процентлы ӧжытгес, ивортэ Удмуртстат. Выль ар ӝӧк вылэ пуктоно сиён-юонъёс пӧлы пыризы:скал сӥль, курег, чорыг консерваос, нӧкы вӧй, сыр, сылалтэм огреч, сӥль но чорыг деликатесъёс, лососьлэн мызез, ӵынатэм колбаса, чай, торт, шоколад конфет, нянь, картофка, огреч но помидор, улмо, апельсин, лимон, пульыяськись вина, коньяк, кабак, минералъёсын но газэн ву, «Оливье» но «Сельдь «под шубой» салатъёс. Кылсярысь, «Оливье» салатлы Удмуртиын улӥсьёс 250 манет быдтозы (миым сярысь, 15 манетлы ичигес). Приволжск федерал округе пырись 14 улосвылъёс пӧлысь тросгес кулэ луоз Марий Элын улӥсьёслы (298 манет), тужгес ӧжыт - Мордовиын (238 манет).  «Сельдь «под шубой» таяз арын 14 манетлы дунтэмгес усёз - 132 манет 83 коньы. Самара улосвылын улӥсьёс 146 манет тыроно луозы, Мордовиын таиз но салат тужгес дунтэм луоз - 121 манет.  Ваньмыз сямен семьяос Выль ар жӧк вылэ пельнянь пукто. Статистикъёс чотамъя, ас киын кутэмез килограммез понна 171 манет котыр усёз, вузкаронниысь басьтэмез - 255 манет. Нялтас вераса, Выль ар ӝӧксы тужгес дуно Чукоткаысь калыклэн луоз. Ньыль муртлы татын шорлыдын 9 сюрс 91 манет быдтозы. 2019-тӥ арез тужгес дунтэм пумиталозы Ингушетиын улӥсьёс - 3 сюрс 263 манет.   Волга котырысь улосвылъёсты учконо ке, праздник ӝӧксы, Удмуртиын сярысь, дуногес усёз Самара улосвылын (393 манетлы), Пермь шаерын (271 манетлы), Ульяновск (113 манетлы), Киров (51 манетлы) но Нижний Новгород (39 манетлы) улосвылъёсын. Тегъёс: Удмуртстат Удмуртия Мерлык коньдон сиён-юонъёс Выльар  